**ПРОЕКТНА ЗАДАЧА ToR 06/2016**

**КОНСУЛТАНТСКА КУЌА (ШЕСТ ЕКСПЕРТИ)** **ЗА ЈАКНЕЊЕ НА КАПАЦИТЕТИТЕ НА ГРАЃАНСКИТЕ ОРГАНИЗАЦИИ**

1. **ВОВЕД**
	1. **Позадина на задачата**

„Истражувачко новинарство – чувар на демократијата и човековите права“ е проект чија што генерална цел е да ги зајакне медиумите и граѓанските организации и да овозможи амбиент за остварување на слободата на изразување и медиумски интегритет како клучен елемент за понатамошна поддршка на Р.М. во процесот на пристапување во Европска Унија (ЕУ). Специфични цели на проектот се:

1. да се подобрат условите за квалитетно истражувачко новинарство кое ќе биде достојно за доверба и на располагање на граѓаните во областа на човековите права и судството (Поглавје 23 и 24 од правото на ЕУ);
2. Да се зголемат капацитетите на граѓанските организации кои работат во областа на слободата на изразување и медиумите, подобрување на нивното влијание врз процесот на креирање политики во однос на слободата на медиумите и да се подобри нивната соработка преку воспоставување на платформа за дијалог;
3. Да се придонесе кон овозможување на правна, регулативна и политичка клима за остварување на слободата на изразување и медиумскиот интегритет.

Во насока на остварувањето на поставените цели, согласно проектот ќе бидат преземени повеќе проектни активности, кои се очекува дека ќе ги дадат следниве резултати:

1. Подобрени услови кои ќе обезбедат квалитет во истражувачкото новинарство преку современи/иновативни пристапи во областа на човековите права и судството (Поглавје 23 и 24);
2. Зголемен медиумски интегритет и зголемена професионалноста на новинарите и медиумските здруженија;
3. Зголемени капацитетите на граѓанските организации кои работат во областа на слободата на изразување и медиумите;
4. Засилено влијание врз процесот на креирање политики кои се однесуваат на слободата на медиумите, како и подобрување на нивната соработка преку воспоставена платформа за дијалог;
5. Стимулирана побарувачка на квалитетно новинарство од страна на јавноста;
6. Зголемена медиумска писменост и разбирањето на улогата на професионалното и етичкото новинарство во off-line и онлајн медиумите;
7. Континуитет на усвоените политики и законски предлози во согласност со начелата на ЕУ за „квалитет на законот" предвидени во судската пракса на Eвропскиот суд за човекови права (ЕСЧП) и индикаторите наведени во резолуциите на Советот на Европа кои ги лоцираат недостатоците.
	1. **Позадина на проектот „Истражувачко новинарство – чувар на демократијата и човековите права“**

Проектот „Истражувачко новинарство – чувар на демократијата и човековите права“ е финансиран од Делегацијата на ЕУ во Македонија во рамките на програмата *IPA Civil Society Facility and Media Programme 2014* и кофинансиран од Британската амбасада во Скопје*,* и е спроведуван од страна на Центарот за управување со промени во партнерство со Институтот за човекови права. Проектот е фокусиран на имплементацијата на целите утврдени во Повикот за предлози и тоа: да се зголеми влијанието на граѓанските организации и да се подобри интегритетот на медиумите преку нивно вклучување во јавните политики што ќе придонесат за понатамошен развој и унапредување на граѓанскиот дијалог, посилен и активен придонес во креирањето на политиките и активности на набљудување, како и унапредување на истражувачкото новинарство.

Активностите на проектот се внимателно поставени за да се одговори на потребата за подобрување на условите за обезбедување на квалитет во истражувачкото новинарство и да ги охрабри невладините организации, студентите по новинарство, како и сите професионални новинари, да ја практикуваат слободата на изразување и слободата на медиумите, и да го подобрат влијанието врз процесот на креирање политики во врска со истата.

**Центарот за управување со промени** (ЦУП) е главниот спроведувач на проектот и е think-tank организација лоцирана во Скопје, Македонија, која работи и имплементира проекти кои имаат за цел да придонесат за развој на македонското општество и регионот. ЦУП промовира разбирање и ненасилни промени и се фокусира на меки мерки и политики кои им помагаат на различни ентитети да ги прифатат општествените промени како нормални ситуации и да ги претворат во позитивни резултати. ЦУП има повеќе години работно искуство со различни државни институции, граѓански организации во Македонија и широка соработка со граѓанскиот и бизнис секторот дома и во странство.

**Институтот за човекови права** (ИЧП) е партнер во имплементацијата на проектот и е здружение на граѓани лоцирано во Скопје, основано во 2009г. со цел промовирање, унапредување и заштитата на човековите права и слободи преку континуирана едукација на професионалната јавност и анализа на состојбите, организирање на стручни дискусии во рамките на правната професија и дискусии за општата јавност со цел зајакнување на капацитетите и механизмите за промовирање, гарантирање и заштита на човековите слободи и права. ИЧП ги остварува своите активности во соработка со државни органи и институции, граѓански организации од Р.М. како и регионални и меѓународни институции и организации од областа на заштитата на човековите права.

**2. РАМКА НА ЗАДАЧАТА**

**2.1. Цел на мисијата/задачата**

Генералната цел на задачата е да се обезбеди овозможувачка и поддржувачка средина за истражувачко новинарство во еден поврзан и меѓусебно зависен свет и што поголем број граѓани да бидат запознаени и свесни за придобивките и потребата од слободата на изразување.

**Конкретната цел на задачата е да се ангажира консултантска куќа која преку 6 експерти ќе спроведе 3 дводневни обуки.** Овие обуки ќе бидат спроведени со цел запознавање на претставниците на 8 (осум) ГО, кои се корисници на мали грантови во рамки на проектот (понатаму: грантисти), со темите поврзани со проектот Истражувачко новинарство – чувар на демократијата и човековите права и ќе послужат за градење на нивните капацитети во промовирање на истражувачкото новинарство, но и за унапредување на работата и внатрешното управување во ГО.

**2.2. Очекувани резултати и активности на мисијата**

**Од консултантската куќа која ќе биде ангажирана се очекува да понуди 6 обучувачи кои е потребно да ги испорачаат следниве резултати:**

а) Да подготват методологија во која ќе ги опфатат подготвителните активности за одржување на обуката како и методите кои ќе ги користат при работа, особено дизајнирањето, спроведувањето и евалуацијата на обуките во однос на целната група.

б) Да испорачаат **три дводневни обуки** на следните теми:

1. Прва обука: истражувачко новинарство, слобода на изразување, човекови права и правосудство и пишување на –документи за јавни политики.

Ова се теми преку кои грантистите ќе бидат обучени за вредноста на слободата на изразување и нејзиното практично ползување, методи на истражувачкото новинарство, човековите права, како и правните аспекти на истите. Грантистите исто така ќе се запознаат со методологијата на пишување на –документи за јавните политики, кои може да произлезат како последица од спроведените истражувања.

1. Вторa обука: стратешко планирање, подготовка на стратегии за развој на организацијата, подготовка на стратегии за односи со јавноста и користење на платформи за дијалог меѓу ГО.

Грантистите ќе се стекнат со знаења за стратешко среднорочно и долгорочно планирање и развој на своите програми и активности. Дополнително, обуката треба да опфати подготовка на информации за широката јавност за работата на организацијата и проектот, промоција на постигнатите резултати и придобивките од спроведената работа. Грантистите ќе се запознаат со генералните придобивки од платформите за дијалог меѓу ГО и ќе развијат концепт за своја платформа за соработка меѓу грантистите. На оваа тема грантистите ќе дискутираат и пред одржувањето на обуката, па избраните експерти ќе добијат навремено повеќе информации ако веќе се дефинираат некои функционалности на платформата.

1. Трета обука: како да се управува со грант договорите кои се финансираат во рамки на проектот „Истражувачко новинарство – чувар на демократијата и човековите права“, согласно правилата за користење ЕУ средства.

На третата обука грантистите ќе се запознаат со постапките на спроведување и следење на нивните грантови/проекти, правилата за користење на расположливите средства, сметководствена евиденција и известување. Обуката ќе им овозможи на Грантистите соодветно да ги спроведат тековните грант договори, но и да стекнат знаење за идно планирање и спроведување за проекти финансирани од ЕУ средства.

**Обучувачите ќе работат во тимови по двајца обучувачи за секоја дводневна обука.**

в) Да подготват материјали за грантистите (reading material, handouts) за обуката и истите да им бидат доставени на грантистите по електронски пат. Се очекува обуките да бидат спроведени преку партиципативни работилници со активно вклучување на учесниците, користење на практични вежби, конкретни реални примери и други активни методи за обука и интерактивни техники, покрај теоретските претставувања, а материјалите за работа треба да бидат прилагодени на овој пристап.

г) Да подготват алатки за објективно оценување и евалуација на тренингот.

**2.3. Испорака на очекуваните резултати**

|  |  |  |  |
| --- | --- | --- | --- |
| Резултат | Опис | Кога | Со кого |
| 2.2. а) | Подготвена методологија за подготовка, спроведување и евалуација на обуките (со практични алатки) |  декември 2016/ јануари 2017/ февруари 2017 | ЦУП проектен менаџерИЧП проектен координаторИЧП проектен асистент – организатор на настани |
| 2.2. б) | Подготвени 3 дводневни обуки на дефинираните теми | декември 2016/ јануари 2017/ февруари 2017 | ЦУП проектен менаџерИЧП проектен координаторИЧП проектен асистент – организатор на настани |
| 2.2. в) | Спроведени 3 дводневни обуки на дефинираните теми | декември 2016/ јануари 2017/ февруари 2017 | ЦУП проектен менаџерИЧП проектен координаторИЧП проектен асистент – организатор на настани |
| 2.2. г) | Подготвени агенда и работни материјали за обуките | декември 2016/ јануари 2017/ февруари 2017 | ЦУП проектен менаџерИЧП проектен координаторИЧП проектен асистент – организатор на настани |
| 2.2.д) | Подготвени евалуација од обуката и извештај за извршените активности | јануари 2017/ февруари 2017/март 2017 | ЦУП проектен менаџерИЧП проектен координаторИЧП проектен асистент – организатор на настани |

***ЦУП го задржува правото на измена на временската рамка за испораката на нарачаните услуги од страна на добавувачот во зависност од претходно реализираните активности кои се во рамките на овој проект.***

**3. ОРГАНИЗАЦИЈА**

**3.1. Организација која ќе ја спроведе задачата**

За оваа задача ќе се ангажира консултантска куќа која треба да има најмалку 2 години активен статус, да има регистрирана дејност за испорака на обуки, да има искуство во одржување на обуки (се докажува со Профилот на правното лице и Листата со референци за претходни активности на правното лице поврзани со барањето на овој повик, документи кои се наведени во точка 3 од Поканата за учество во повикот) и да може да ангажира експерти кои ги исполнуваат релевантните критериуми (се докажува со Кратка биографија (CV) на предложените експерти и согласно условите наведени во точка 3.2. од Проектната задача).

**3.2 Експерти**

Експертите кои ќе бидат ангажирани да ги спроведат предвидените активности и да ги постигнат предвидените резултати треба да ги исполнуваат следните услови:

* Високо обрaзование;
* Практично искуство во истражувачко новинарство и/или слобода на изразување и/или истражување на повреди и заштита на човековите права и демократијата и/или подготовка на документи за јавни политики (за првата обука);
* Практично искуство во стратешко планирање на цели, активности и буџет на граѓански организации, како и/или форми на соработка (за втората обука);
* Практично искуство во управување со ЕУ/донаторски проекти (за третата обука);
* Поседување на сертификат за тренер ќе се смета за предност.

**3.3. Временска рамка (денови) на активноста по експерт**

|  |  |
| --- | --- |
| **Фаза** | **Вкупно денови за еден експерт** |
| **Подготовка** | **1** |
| **Методологија/подготовка на материјали** | **4** |
| **Одржување на три дводневни обуки** | **2** |
| **Извештај** | **1** |
| **Вкупно (максимум)** | **8** |

Планиран краен рок за извршување на задачите е 31 март 2017 година.

**3.4. Логистика**

За спроведување на активностите од страна на проектниот тим на ИЧП и ЦУП ќе биде обезбедена следнава поддршка:

ЦУП проектен менаџер – достапен во текот на целата мисија

ИЧП проектен координатор – достапен во текот на целата мисија

ИЧП проектен асистент- организатор на настани- достапен во текот на целата мисија.

**3.5 Плаќање**

Плаќањето ќе биде извршено 100% по целосно извршување на услугите предвидени во овој повик.

**3.6. Библиографија и документација**

Во функција на успешно извршување на задачата на експертите ќе им биде ставена на располагање сета потребната документација со која располагаат ИЧП и ЦУП.